b"\n_START_ARTICLE_\nEnric P\xc3\xa8lach i Feliu\n_START_SECTION_\nBiografia\n_START_PARAGRAPH_\nVa n\xc3\xa9ixer a Angl\xc3\xa8s i va ser batejat a la parr\xc3\xb2quia de Sant Miquel d'Angl\xc3\xa8s tot i que la casa pairal \xc3\xa9s el Mas P\xc3\xa8lach del proper poble de Sant Dalmai, municipi de Vilob\xc3\xad d'Onyar i parr\xc3\xb2quia d'Estanyol._NEWLINE_Ordenat sacerdot el 6 de gener 1944, va treballar com a formador al seminari menor de Girona i es dedic\xc3\xa0 a l'atenci\xc3\xb3 espiritual del sacerdots. Fou destinat a la prelatura de Yauyos i Ca\xc3\xb1ete, encarregada a la prelatura de l'Opus Dei, on arrib\xc3\xa0 el 1957 amb quatre sacerdots diocesans m\xc3\xa9s i es va quedar tota la vida, on promogu\xc3\xa9 tasques educatives, assistencials i sanit\xc3\xa0ries i treball\xc3\xa0 especialment en la catequesi dels nadius. Aquesta mateixa tasca \xc3\xa9s la que dugu\xc3\xa9 a terme a partir del 1968 com a bisbe d'Abancay, on amb el suport econ\xc3\xb2mic de l'entitat gironina Amics d'Abancay va publicar diversos llibres de pastoral cat\xc3\xb2lica, alguns en qu\xc3\xadtxua. Engresc\xc3\xa0 a alguns catalans a marxar al Per\xc3\xba, com al tamb\xc3\xa9 bisbe giron\xc3\xad M\xc3\xa0rius Busquets i Jord\xc3\xa0. A les seves mem\xc3\xb2ries explicava que durant la seva estada a Abancay la ciutat pass\xc3\xa0 de 12.000 a 80.000 habitants i de 6 a 27 sagraris per la creaci\xc3\xb3 de parr\xc3\xb2quies, aix\xc3\xad com seminaris, noviciats i obres apost\xc3\xb2liques; i en tota la di\xc3\xb2cesi es van fer 80 esgl\xc3\xa9sies."